ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ፋቲጋ ዓረፋ "ፍቕሪ ሰብ መኽሰብ እዩ" 8 መጋቢት 2020 ምንጪ ስእሊ, Meron Semedar መግለጺ ስእሊ, ዓቲጋ ዓራፋ ፋቲጋ ዓረፋ ኣብ ኣስመራ ተወሊዳ ዓብያ። መባእታን ማእከላይ ደረጃን እውን ኣስመራ ተማሂራ። ኣብ ሰብዓታት ብዝነበረ ፖለቲካዊ ኩነታት ሃድንን ግፍዕን ስርዓት ደርግ ኣብ ኣስመራ ክትነብር ኣይከኣለትን- ንሱዳን ተሰዲዳ። ኣብ ሱዳን ምስ ከደት ስድርኣ ኣብ ስዑዲ ዓረብ ንዝነብር ኤርትራዊ ስለዘመርዓዉዋ ሓዳራ ክትገብር ንስዑዲ ከይዳ። ድሕሪ ገለ ዓመታት ምስ በዓል ቤታ ምንባር ከኣ፡ ዝወለደቶም ደቃ ሒዛ ንሱዳን ተመሊሳ። ኣብ ኣመሪካ ዝነብር ዝነበረ ዓቢ ሓዋ ንዓኣ ምስ ደቃን ምንእሳ ሓዋን ቪዛ ስፖንሰር ስለዝገበረሎም ብ1978 ንኣመሪካ ኣትያ። "ደቀይ ሒዘ ንካሊፎርኒያ ኣሜሪካ ምስ ኣተኹ ህይወት ከቢዱኒ። ከምዚ ናይ ሕጂ ብዙሕ ሓበሻ ኣይነበረን። ነቲ ባህልን ቋንቋን ክሳብ ንለምዶ ተሸጊርና። ግን ንኹሉ ብደሆታት ክገጥሞ ኣለኒ ስለዝበልኩ ሰባት ሓጊዘናኒ ትምህርቲ ተመዝጊበ ቋንቋ ከጽንዕ ጀሚረ" ብምባል ኣስታት 40 ዓመት ንድሕሪት ተመሊሳ ዝሓለፈቶ ጉዕዞ ትዝክር። ናብራ ስደት ክሳብ ትላመዶ ከቢድ እዩ። ናይ ቋንቋ ሕጽረት እንተልዩካ ብፍላይ ቀሊል ኣይኮነን። ግን ከኣ ከማ ፋቲጋ ክኽእሎ'የ ዝብል ኒሕ እንተልዩ ዘይከኣል ኣይኮነን። ፋቲጋ መታን ንባዕላ ክትመሃር ኣብቲ ደቃ ዝመሃርሉ ዝነበሩ ቤት ትምህርቲ፡ ቋንቋ ከተጽንዕ ተመዝጊባ። "እንተተሓባቢርና ጥራሕ ኢና ከነድምዕ ንኽእል" ሜሮን ሰመዳር 'ልዕሊ ፍርቂ ሚልዮን ኤርትራውያን ሃገሮም ገዲፎም ተሰዲዶም' ዛንታ፡ ካብ ሓደጋ ባሕሪ ንስክላ ዝደሓኑ ኤርትራውያን ደቃ ናእሽቱ ስለዝነበሩ፡ ናብ ትምህርቲ ከተብጽሖም፡ ክትመልሶምን፡ ኣብታ ዝነበራኣ ከተዕርፈለን ዝግበኣ ውሑዳት ሰዓታት መመላእታ ዝኾና ኣታዊ እንተረኸበት ስራሕ ከተጣይቕ ላዕልን ታሕትን ክትብል ብዙሕ ከምዝደኸመት ትዝክር። "ንሓንሳብ ንግሆ ተንሲአ ምስ ደቀይ ነዊሕ ክጓዓዝ እግደድ ነይረ። "ኣብ ኣሜሪካ ንበይንኻ (ሲንግል ማዘር) ኾይንካ ሰለስተ ቖልዑ ከተዕቢ ቀሊል ኣይኮነን። ግን ከኣ ንሰብ ሓግዙኒን ተርጉሙለይን ካብ ዝብል፡ ኣብዛ ዓዲ እዚኣ እንተተማሂረ ጥራሕ እዩ ክሓልፈለይ" ብምባል ዕጥቃ ሸጥ ኣቢላ ነቲ በዳሂ ህይወት ገጢማቶ። ቋንቋ ዓረብ ትኽእል ብምንባራ ንሓንሳብ ንቖልዑት ዓረብ እናምሃረት፡ ካልእ ሳዕ ኣብ ኣብ ኣባይቲ ስድራታት ናይ ጽሬት ስራሕ እናሰርሐት ኣታዊታታ ከተዕቢ ፈቲና። "ብዙሕ እየ ደኺመ። ንዓይ ከቢድ ብድሆ'ዩ ነይሩ፤ ንገሆ ንሰለስተ ቖልዑ ሓጺብካ፡ ኣቑሪስካ፡ ንትምህርቲ ከተፋኑ፡ ንባዕልኻ ክትመሃር ውዒልካ ካብ ትምህርቲ ወጺእካ ደቅኻ ክትቅበል፡ ተቐቢልካ ኣድሪርካ ዕዮ ገዝኦም ንኽሰርሑ ሓጊዝካ ከተደቓቕስ ኣብ ትምህርትን ስራሕ ውዒላ ንዝመጽአት ኣደ ቀሊል ኣይኮነን። ግን ከኣ ክኽእሎ እየ እንተይልካ ዘይከኣል ስለዘየሎ፡ ኒሕ ሓዊስካ ተኻኢሉ" ትብል ፋቲጋ፡ ኣብቲ ወላዲኦም ዘይነበረሉ እዋን፡ ንደቃ ኣብ ዝተፈላለየ ንጥፈታት ጂምናዝየም፣ ምሕምባስ፣ ኣብ መደባት ምዝንጋዕ ቖልዑ፡ ከይተረፈ ከምዝጸመደቶም ብምሕባር። ንነብሳ ግዜ ኣይነበራን፤ ኩሉ ግዜኣ ንደቃ እዩ ነይሩ። "እተን ዘለዋኣ ግዜ ኣብ ትምህርትን ስራሕን ከሕልፈን ኣለኒ" ብማለት በብግዚኡ ዓቕማ እናመሓየሸት ዳሕራይ፡ ኮምፒዩተር ኣጽኒዓ፡ ኣብ ሓደ ናይ ኮምፒዩተር ትካል ከም ሲፒዩ፡ (CPU)፣ ዝተፈላለየ ናይ ኮምፒዩተር ቺፒስን ማዘር ቦርድን ዝኣመሰለ ነገራት ክትሰርሕ በቒዓ። እንተኾነ እቲ ትሰርሓሉ ዝነበረት ናይ ኮምፒዩተር መቀያየሪ ኣቑሑት ዝሰርሕ ትካል ብዕዳጋታት ቻይና ስለዝተዓብለለ ዕዳጋ ዝሒሉዎ ተዓጽዩ። ብድሕሪኡ እውን ስራሕ ኣየማረጸትን፡ ንዓበይቲ ኣብ ምእላይ፡ ጽሬት ገዛን ኣብያተ ጽሕፈትን ከይተረፈ ሰሪሓ ንደቃ ጽቡቕ ከተናባብር ክትኸድን፣ ዘድልዮም ነገራት ክተማልኣሎም ክኢላ። ዳሕራይ፡ በዓል ቤታ ካብ ስዑዲ መጺኡ ነታ ስድራ እኳ እንተተጸንበራ - ኣብ ህይወት ስለዘይተሰማምዑ ከምእተፈላለዩን፡ ኣብዚ ቀረባ እዋን ብዝሓደሮ ሕማም ብሞት ስለዝተፈልያ መንግሰተ ሰማይ ብምምናይ - ብደሆ ዓለም ከቢድ እዩ። ግን ከኣ ንፈተና ምግጣሙ እዩ ትብል። እቲ ክገብር ኣለኒ ዝብል ኒሕ ካበይ እዩ ዝምንጩ?
